‘মজকুর ব্যক্তি’ জাতীয় অজস্র আরবি-ফারসির সংযুক্ত বাংলা শব্দবন্ধের সঙ্গে পরিচিত হয়েছি আপনাকে পাঠের সূত্রে কিন্তু আপনার কাছ থেকেই পেয়েছি এই শিক্ষা যে ভাষার সংকরায়ণ যেন ভাষা-সাম্প্রদায়িকতার জন্ম না দেয়। আপনার সাহিত্যসাধনার বহু পরে যারা বিশেষ ভাষাভঙ্গির ব্যবহারের নামে সাম্প্রদায়িকতার দুষ্ট অভিলাষ বাস্তবায়ন করতে চেয়েছেন তারা নিদারুণ ব্যর্থ কিন্তু আপনার গল্প-উপন্যাস ভাষার বৈচিত্র্য নিয়ে বেঁচে থাকে আমাদের পাঠে-পাঠান্তরে কারণ ভাষা-আন্দোলন সবসময় ছিল আপনার বুকের ভেতর। তাই ‘মৌন নয়’ গল্প ছাড়া আমাদের কোনো একুশের সংকলন পূর্ণতা পায় না যেখানে বায়ান্নর একুশে'তে ভাষার জন্য পূর্ববঙ্গের ছাত্রদের বলিদানের মর্মন্তুদ প্রেক্ষাপটে এক অতি সাধারণ বৃদ্ধ বাসযাত্রী চারপাশে সমাগত ভীতিকর মৌনতা ভেদ করে হঠাৎ বলে ওঠেন: ‘কি দোষ করেছিল আমার ছেলে? ওরা কেন তাকে গুলি করে মারল? কি দোষ-কি দোষ করেছিল সে? উঃ...।’